দলের ন’কোটি সদস্যের উদ্দেশে এমন ‘ফতোয়া’ই দিয়েছে চিনা কমিউনিস্ট পার্টি। দলের অভ্যন্তরীণ ঐক্য বজায় রাখতেই এই নির্দেশ। কেউ যদি তা অমান্য করে, তাঁকে শাস্তি পেতে হবে বলে সাফ জানিয়ে দিয়েছে চিনের কমিউনিস্ট পার্টি (সিপিসি)। দেশের সরকারি সংবাদ সংস্থার তেমনটাই দাবি। চিনে ধর্ম বিষয়ক শীর্ষ নিয়ন্ত্রক সংস্থার প্রধান ওয়াং জুওয়ানের বক্তব্য, পার্টি সদস্যরা ধর্মে মূল্যবোধ এবং বিশ্বাস খুঁজতে যাবেন না। যাঁরা মানেন, তাঁদের সে পথ থেকে সরতে হবে। তাঁর মতে, ‘‘কোনও ধর্মবিশ্বাস নয়। পার্টি সদস্যরা নাস্তিক হবেন। মার্ক্সবাদে দৃঢ় বিশ্বাস থাকবে। দলের নিয়ম মেনে চলবেন।’’ সিপিসি সেন্ট্রাল কমিটির পত্রিকা কিউশি জার্নালে গত শনিবার ওয়াং এই নিয়ম লিখে জানান এক প্রবন্ধে। দলে এখনও যাঁদের ধর্মবিশ্বাস রয়েছে, তাঁদের বোঝানো হয়েছে, সে বিশ্বাস ত্যাগ করাতে হবে। ওয়াংয়ের দাবি, সদস্যরা আর্থিক উন্নয়ন বা সংস্কৃতি প্রচারের নামে ধর্ম সংক্রান্ত অনুষ্ঠানে নিজেদের জড়াতে পারবেন না। সিপিসিতে এত দিন পরে হঠাৎ ধর্ম নিয়ে ফরমান কেন? বিশেষজ্ঞরা বলছেন, খ্রিস্ট ধর্ম প্রচারের হার চিনে অনেকটাই বেড়েছে। সেটাই মাথাব্যথা বেজিংয়ের। কারণ সমাজতান্ত্রিক দেশ পোল্যান্ডেও একই ভাবে একটা সময়ে কমিউনিস্ট পার্টিকে সরতে হয়েছিল। ওয়াংয়ের চিন্তা, ধর্মের নামে ‘বিদেশি শক্তি’ দেশে ঢুকে পড়ছে। দেশে দু’কোটির বেশি মুসলিম। বৌদ্ধ ধর্মের পরে চিনে খ্রিস্ট ধর্মেরই প্রাধান্য। সিপিসি-র সঙ্গে রোমের সম্পর্ক যথেষ্ট নড়বড়ে। খ্রিস্ট ধর্মের বাড়বাড়ন্ত নিয়ে বেজিং প্রশাসনের উদ্বেগ বাড়ছে। কখন ধর্মবেশে এই আন্দোলন সিপিসিকেই সরাতে উদ্যোগী হয়, তাদের ভয় সেটাই।